b'\n_START_ARTICLE_\nOsovinski vod\n_START_PARAGRAPH_\nOsovinski vod je dio koji spaja brodski vijak i porivni stroj na brodu._NEWLINE_Osovinski vod slu\xc5\xbei da zakretni moment kojeg stvara porivni stroj prenese na brodski vijak. Preno\xc5\xa1enje momenta treba izvr\xc5\xa1iti sa \xc5\xa1to manjim gubitkom energije. Sila koju stvara porivni stroj i odgovaraju\xc4\x87i moment djeluju okomito na smjer gibanja broda. Stoga je potreban takav strojni element koji \xc4\x87e okomitu silu i moment pretvoriti u silu i moment koji djeluju u smjeru gibanja broda, tj. u silu i moment paralelan sa gibanjem broda. To je brodski vijak koji ima krila koso polo\xc5\xbeena prema osi broda i proizvodi silu poriva._NEWLINE_Brodski vijak nije mogu\xc4\x87e direktno spojiti na porivni stroj zbog sku\xc4\x8denosti prostora na krmi broda. Osovinski vod mora biti izveden na na\xc4\x8din da se njemu mo\xc5\xbee pristupiti u bilo kojem trenutku, bilo za vrijeme plovidbe ili u mirovanju._NEWLINE_Kod velikih brodova \xc4\x8diji su porivni strojevi sporohodni, osovina se direktno spaja na stroj, dok kod brodova sa srednjehodnim i brzohodnim porivnim strojevima osovina mora biti spojena na zup\xc4\x8daste prijenose (reduktore). Osovina i osovinski vod smje\xc5\xa1teni su na krmi broda unutar statvene cijevi.\n_START_SECTION_\nDijelovi osovinskog voda\n_START_PARAGRAPH_\nOsovinski vod sastoji se od: statvene cijevi, osovine brodskog vijka, me\xc4\x91uosovine, brodskog vijka (propelera), nosivog le\xc5\xbeaja (le\xc5\xbeaja me\xc4\x91uosovine), prednje i stra\xc5\xbenje brtvenice, le\xc5\xbeajeva u statvenoj cijevi._NEWLINE_Statvena cijev omogu\xc4\x87ava izlaz osovinskog voda iz trupa broda i sprije\xc4\x8dava prodiranje vode u osovinski tunel i strojarnicu. Statvena cijev se prote\xc5\xbee od prednje pregrade krmenog pika do kraja krmene statve. Ona je upeta na oba kraja. Statvena cijev se ugra\xc4\x91uje s unutarnje strane broda, odnosno iz strojarnice. Kroz statvenu cijev prolazi osovina na koju je spojen brodski vijak. Statvena cijev sadr\xc5\xbei le\xc5\xbeajeve u kojima osovina brodskog vijka rotira. Obi\xc4\x8dno se koriste dva le\xc5\xbeaja, od kojih je stra\xc5\xbenji ve\xc4\x87i. Odmah do le\xc5\xbeajeva nalazi se brtveni sistem koji ima namjenu sprje\xc4\x8davanja ulaska morske vode prema unutra, a isto tako i istjecanje ulja za podmazivanje statvene cijevi prema van. Prednji dio statvene cijevi pri\xc4\x8dvr\xc5\xa1\xc4\x87en je za pregradu krmenog pika, dok je stra\xc5\xbenji dio statvene cijevi pri\xc4\x8dvr\xc5\xa1\xc4\x87en na krmi ili krmenu statvu._NEWLINE_Osovina brodskog vijka na svojem stra\xc5\xbenjem kraju nosi brodski vijak. Zadatak osovine brodskog vijka je da prenosi zakretni moment porivnog stroja na brodski vijak._NEWLINE_Me\xc4\x91uosovina slu\xc5\xbei kao me\xc4\x91uelement za spajanje osovine brodskog vijka s glavnim motorom._NEWLINE_Brodski vijak ima zada\xc4\x87u proizvoditi porivnu silu koja \xc4\x87e gurati brod. Brodski vijak na osovini mo\xc5\xbee biti direktno, preko me\xc4\x91uosovine, spojen na glavni motor (sporohodni dvotaktni motori) ili mo\xc5\xbee biti spojen preko zup\xc4\x8dastih prijenosa na glavni motor (srednjehodni i brzohodni motori). Brodski vijak je sa\xc4\x8dinjen od krila brodskog vijka koja su zakrenuta u odnosu na os broda, te ona proizvode porivnu silu koja pokre\xc4\x87e brod. Brodski vijak mo\xc5\xbee imati krila koja su fiksna (kratica FPP), tj. ne mogu mogu se okretati oko svoje osi, a mo\xc5\xbee imati i prekretljiva krila koja se mogu okretati oko svoje osi (kratica CPP), te se takvi brodski vijci koriste kod brodova koji imaju \xc4\x8deste izmjene manevra._NEWLINE_Nosivi le\xc5\xbeaj slu\xc5\xbei da pruzme sile koje nastaju uslijed savijanja osovine i me\xc4\x91uosovine. Le\xc5\xbeajevi u statvenoj cijevi omogu\xc4\x87uju rotiranje osovine brodskog vijka. Oni odr\xc5\xbeavaju osovinu brodskog vijka ravnom tokom vrtnje.'